ข่าวกบฏเยเมนดันราคาน้ำมันดิบวานนี้พุ่ง 4.5%
ราคาน้ำมันดิบตลาดล่วงหน้า NYMEX พุ่งขึ้น 4.5% ในวันพฤหัสบดี (26 มี.ค.) ถือเป็นการพุ่งขึ้นครั้งใหญ่ที่สุดในรอบหนึ่งเดือน ขณะที่ซาอุดิอาระเบีย, สหรัฐอาหรับเอมิเรตส์, คูเวต, บาห์เรน และกาตาร์ร่วมกันดำเนินการโจมตีทางอากาศต่อกลุ่มกบฏฮูธีในเยเมน และเหตุการณ์นี้ทำให้นักลงทุนกังวลว่า การสู้รบที่รุนแรงยิ่งขึ้นในภูมิภาคตะวันออกกลางอาจจะส่งผลกระทบต่อปริมาณอุปทานน้ำมันในตลาดโลก
27 มี.ค. 2558

ผู้สื่อข่าวรายงานว่า ราคาน้ำมันดิบตลาดล่วงหน้า NYMEX พุ่งขึ้น 4.5% ในวันพฤหัสบดี (26 มี.ค.) ถือเป็นการพุ่งขึ้นครั้งใหญ่ที่สุดในรอบหนึ่งเดือน ขณะที่ซาอุดิอาระเบีย, สหรัฐอาหรับเอมิเรตส์, คูเวต, บาห์เรน และกาตาร์ร่วมกันดำเนินการโจมตีทางอากาศต่อกลุ่มกบฏฮูธีในเยเมน และเหตุการณ์นี้ทำให้นักลงทุนกังวลว่า การสู้รบที่รุนแรงยิ่งขึ้นในภูมิภาคตะวันออกกลางอาจจะส่งผลกระทบต่อปริมาณอุปทานน้ำมันในตลาดโลก
ทั้งนี้ ราคาน้ำมันดิบส่งมอบเดือนพ.ค.พุ่งขึ้น 2.22 ดอลลาร์ หรือ 4.5% มาปิดตลาดที่ 51.43 ดอลลาร์ต่อบาร์เรล ส่วนราคาน้ำมันดิบเบรนท์ส่งมอบเดือนพ.ค.ที่ตลาดกรุงลอนดอนทะยานขึ้น 2.71 ดอลลาร์ หรือ 4.8% สู่ 59.19 ดอลลาร์ต่อบาร์เรล